Xec pin iri na ne,
pe mami' ac cain na i cain João.
To ho' urut con quem.
Ma' 2 urut pain ca taxipa' urut con ca'.
João ma',
querec iri non Jeju pain ca xut tiquin' ca ma' ne,
tomi' ac caparut na:
Noro jun co ma' co wijimain taramaji ovelha nucun Iri' Jam ma'.
Win ne wijimain taramaji ovelha ca mi' pin pe nain maxixi' ta naparut.
Taraju iri urut con João ne,
ja' ja' pin ac urut con na Jeju.
Noro in ac caparut na Jeju.
Querec ac caparut na pain ca ja' ja' urut con.
Cain' cain' xihwe quem ac caparut na.
Om na,
main ca pi'am pe ma quem Rabi ac urut con na.
Pain ca Rabi urut con ma',
je i ma' ca tomi' nuxut pain capijaxut pain ca judeu urut ca'.
Co ca' na taxipa' capijacon Iri' Jam na ca tomi' mao nein quem.
Harahap je.
Querec ac hwein tara ta naparut.
Ja' ja' ac urut con na,
querec ac urut pain na xirim ca pi'am pe ca ma'.
Wara piquirim pin na xina.
To ho' ac urut con na,
xim pa' ac caparut na quem.
André na wixicon win ma' ne pain ca taraju urut pain ca tomi' nucun João ma',
pain ca ja' ja' pin urut con Jeju.
Aji' non Simão Pedro André.
Pirao' hap ton aji' Simão ta ac ca na,
mo hwet ac con na.
Mam' urut con Messias ta aji' ac con na.
Cristo na ca tomi' mao ne ca Messias wa pain capijaxut pain ca judeu urut ca'.
Maji con,
hwet xun Jeju ta ac con na cwaji' ca,
hwet ac cocon na.
Noro ac con na Simão Jeju.
Tomi' ac con na:
Simão na wuxum.
Panxica João ma.
O' ma' ni pin xim.
Cefas pin ra ac con na.
Pedro na ca tomi' mao nein ca Cefas wa pain capijaxut pain ca judeu urut ca',
pain aramaico ca'.
Xec pin iri na ne,
mao tain Galileia ta ac ca na Jeju.
Mam' ac con na Filipe.
Hap ra,
ja' ja' ne ac con na.
Wari' nein Betsaida na Filipe ma'.
Je ca maqui' ca André con Pedro quem.
Pirao' ac con na Natanael Filipe.
Tomi' ac con na:
Mam' urut con co xirao' pe ca Moisés pain ca xirao' pe cain oro capijacon Iri' Jam ca tomi' ha' je capari' pane,
co xirao' pe caca oro profeta pane quem.
Mam' urut con.
Jeju na wixicon.
Panxica José na.
Maqui' nain Nazaré ta na ca tomi' con ma'.
Ma' tara ca quep xiho' taxi' capari' wari' co maqui' nain Nazaré ra ac ca na Natanael.
Hap ra.
Querec ra e' ac con na Filipe.
Querec iri non Natanael Jeju pain ca maqui' ca ne,
tomi' ac ca na:
Wirico co ma' wari' nein Israel co xut xo' ma'.
Om ca mixein camain' ca na ca tomi' ca ma'.
Cain' ca querec pin' ac mapa' ma' quem ac con na Natanael.
Om na ta Natanael ac ca na Jeju.
Pain ca om tomi' querec quem Filipe pane,
wara querec inem pain ca xao pe pe main xiquijinain panajinain figo pane,
ac i ma' na ca tomi' con ma'.
Taramaxicon co ca' na taxipa' capijacon Iri' Jam ac ca na.
Panxica Iri' Jam ma ma' ira.
Taramaxicon nucucun oro wari' nein Israel ma ma' ira na ca tomi' con ma'.
Tomi' ac con na Natanael Jeju:
Howa mapa' Natanael,
xi om ne ca tomi' hwet ara xim pain ca querec xim pain ca xao pe pe main xiquijinain panaji figo pane ac con na.
In ac paxi' mapa'.
Ame ma e',
main querec rain ca ara ta' ta'.
In ac tamana ac mapa' pain tara ta non.
Ame hwe e' ac caparut na.
Main querec jein ca pa ne nanawin.
Querec ac huhun tara oro jam co taramaja mi' nonon Iri' Jam quem.
Querec jujun pain ca piri' hwet cacain pawin je pain ca quiji' hwet cacapa' pain ca Iri' Wari' ta' ca' quem.
Tomi' iri'o' inuhu' ta ac caparut na.